Kõik pannud imeks, et niisugused alalised tülitsejad paari läinud. Nad elanud kaunis kenasti. Elts olnud Jaagul üks hea südamega naine. Alati käinud ta meega (mett oli Jaagul rohkesti) tittesid vaatamas. Esimene poeg olnud neil Jüri. Jaak olnud esiotsa väga rõõmus ja õnnelik, mänginud oma pojaga ja ütelnud: "Hull inimene, kes naist ei võta." Pärast aga, kui poiss teda pahandanud, võtnud teise jalust kinni, vedanud lehmasitast läbi, viinud siis Eltsu kätte: "Säh, puhasta ära. Hull inimene, kes naise võtab."